Цхьана маьIаргонна малъеллачу Хьапин карара кIант хецавелира. Дукха кхераеллачу йоьIан луьра мохь хезна, нана юхайирзира. Цу минотехь аьчканекъа тIехь Iуьллу ШаIрани а, цунна тIекхетта Хьапи а гира цунна. Сихха шен букъ тIера кIант охьашаршийна, иза гали тIе а хаийна, чамда буьйнахь а йолуш, тIекхиира нана. КIант хьалаэца тIекхевдинчу цуьнан куьг мелачу цIийла дахара. Коьрта кIелара куьг хьала ца доккхуш, вукху куьйга кIентан жимачу хьаж тIе яьхкина хьийзина Iаьржа месаш яйн дIатеттира нанас. Гуш лаьтташехь бос хийцалучу юьхь тIе оьгу лайн чимаш сихха дешара, амма юргIин тIома тIера цIен хьоькх гонахара ятайолаелла, Iаьржачу басе йирзира. К1ентан юьхь т1ехь лайн чимаш ца дешаш а гина, корта хьалаайбира нанас… Мохь ца элира, цхьа гIаргIаш бира, кхоьлина тIейоьлхучу стиглана а, уллехула тIехдуьйлучу адамашна а бала бацара кхеран. Дуьне доьхнера, кхунна хьовха, доллучу а халкъана а.